### Beslutninger

Fremsendes til Magistratsafdelingen for Sociale Forhold og Beskæftigelse med henblik på udarbejdelse af en indstilling, jf. byrådets vedtagelse i mødet den 6. marts 2024 om magistratsbehandling af forslaget.

Sagen bedes tilbagesendt byrådet via Magistraten.

###

Forslag

Vi foreslår, at Århus Kommune styrker sin indsats for at registrere kommunens hjemløse.

Vi mener, at man med en styrket indsats kan komme tættere på det reelle antal hjemløse af alle typer i Århus kommune, end man er i dag. Vi foreslår, at der stilles krav til de steder, som tæller (især de sociale tilbud) om, at de skal udpege en eller to faste medarbejdere, som har ansvaret for at lavet registreringer, så det ikke kan nedprioriteres, og at man ansætter flere medarbejdere i tælle-perioden, så der er sikret ressourcer på de sociale tilbud til at lave registreringer, ligesom man har gjort før i tiden. Det vil samlet gøre en forskel for at få registeret de hjemløse, som de sociale tilbud er i berøring med.

Vi ser desuden et stort problem i den skepsis og utryghed, mange har i forhold til at lade sig tælle med. Vi ser også et problem i at nå de hjemløse, som ikke kommer fast de steder, hvor der tælles, som f.eks. sofasurfere og gadesovere.

Derfor foreslår vi, at Århus kommune laver en kampagne målrettet de borgere, som skal tælles med, om hvornår, hvordan og ikke mindst hvorfor, der bliver lavet hjemløseregistrering. Det er vigtigt at fortælle, hvem der er i målgruppen for at blive registeret, hvorfor det er vigtigt for kommunen at have et retvisende tal, og hvorfor det ikke vil få negative konsekvenser for én at blive talt med. Der skal være stort fokus på, hvad data bruges til, og at kommunen ikke har adgang til ens svar på registreringsskemaet. Skemaet er i sig selv enormt afskrækkende på folk, da der er mange meget personlige spørgsmål, så vi ser et stort behov for at skabe tryghed og tillid omkring det. Det kan blandt andet gøres ved at understrege, at man kan nøjes med at svare på spørgsmålet om ens bosituation.

Vi foreslår, at man laver kampagnen i tæt dialog med målgruppen, så man er sikker på, at man får delt den information, som mangler. Kampagnen skal desuden også nå dem, som ikke identificerer sig som hjemløse, men nærmere boligløse, og de kommer i mange tilfælde andre steder, end der hvor man normalt tæller.

Begrundelse

Projektets deltagere oplever, at mange hjemløse i Århus ikke bliver talt med i VIVEs kortlægning, og derfor arbejder Århus Kommune med et hjemløse-tal, som, vi ikke mener, er retvisende. Det er vigtigt med et mere retvisende tal på hjemløse i Århus, for at kommunen kan yde folk den rette hjælp, og for at kommunen kan leve op til deres forpligtelser overfor alle deres borger, også dem som forsøger at undgå radaren.

Vores oplevelse er, at der mangler ressourcer til at investere tid og kræfter i registreringen af hjemløse, der hvor der tælles. Den motiverende indsats bliver ikke prioriteret, og den er meget vigtig, for at folk vil være med i tællingen. Selve skemaet skaber utryghed, fordi det er meget personligt og kan vække en masse sorg at svare på. Derfor skal der være tryghed og privatliv omkring besvarelserne, f.eks. er det vigtigt med et trygt og privat rum, hvor alle ikke kan høre med, og vigtigt med tid fra personalet til at tage de snakke, der kan opstå.

Der mangler også information om kortlægningen hos målgruppen. Mange ved ikke, hvad svarene bliver brugt til, og hvorfor det er vigtigt at deltage. Der er generelt enorm stor mistillid til ’systemet’, og mange er utrygge ved at svare og dele så private oplysninger, da de ikke ved, om det kan ramme dem efterfølgende i helt andre sammenhænge, og de forstår ikke, hvorfor f.eks. ens type misbrug er vigtig i forhold til at blive talt som hjemløs.